text: Dyrene i centrum
  22 maj 2010 kl. 07.53
  Dansk Folkeparti har netop igangsat en omfattende dyrevelfærdskampagne. Den blev lørdag præsenteret på torvet i Kolding.
  Børn flokkedes i dag for at kæle med høns, kaniner, marsvin og fugle på Akseltorv.
   
  Marlene Harpsøe fra Dansk Folkeparti havde travlt med at dele brochurer ud om bedre dyrevelfærd samt ikke mindst at debattere de mange gode idéer til bedre dyrevelfærd, som folk mødte frem med.
  - Vores indsats har været med til at gøre en forskel. Den maksimale transporttid for slagtedyr er reduceret til 8 timer,
  brændemærkning af heste er blevet forbudt, import af hunde- og katteskind er blevet forbudt.
  Og hvert år har dyreværnsorganisationerne mulighed for at søge penge i en pulje, som Dansk Folkeparti har fået gennemført på finansloven, siger Marlene Harpsøe.
  Men der er ifølge DF masser at tage fat på endnu:
  Øget indsats mod dyremishandling, et dyreværnspoliti, der skal føre opsyn med både brugsdyrs og kæledyrs velfærd samt et forbud mod sex med dyr.
   
  Desuden er Dansk Folkeparti imod, at der skal serveres halalslagtet kød i danske børnehaver og skoler.
  